Sophie Hæstorp Andersen (S), 2025-11-19:
Og tak for modtagelsen af lovforslaget og for den debat, vi har haft her i salen i dag, som jeg egentlig synes har været kort, men konstruktiv.
Der er blevet annonceret nogle spørgsmål, som jeg selvfølgelig glæder mig til at svare på i forbindelse med udvalgsarbejdet.
Sociale investeringer handler jo om at gøre en positiv forskel for mennesker, uanset om det sker via beskæftigelse, en social indsats eller bedre sundhed.
Med Den Sociale Investeringsfond har vi et redskab, som blev besluttet i en meget bred politisk aftale tilbage i 2018, hvor vi giver mulighed for, at man kan investere forebyggende og langsigtet i lovende indsatser for borgerne; indsatser, som kan give bedre trivsel og livskvalitet.
Det kan jo f.eks. være en investering i, at unge, som har det svært i skolen, får en ungetovholder, der kan hjælpe dem med at navigere i deres job eller uddannelse, eller hvis de har andre udfordringer.
Hvis vi kan forebygge, at unge falder ud af vores uddannelsessystem, men i stedet gennemfører og får beskæftigelse bagefter, så er vi jo nået rigtig langt både for det enkelte menneske, men også for os som samfund.
Det kan også være en investering i, at hjemløse og udsætningstruede mennesker får en housing first-indsats, som sikrer dem en stabil livssituation og hjælper dem videre til et liv uden hjemløshed.
Jeg mener helt grundlæggende, at sociale investeringer er vejen frem for at sikre et stærkt velfærdssamfund, også i fremtiden, og hvis jeg kunne have et kæmpe håb, ville det jo være, at hver eneste kommune og hver eneste region, hvor der nu sidder masser af nyvalgte, havde præcis samme tilgang.
Men det er ikke altid, man har midlerne til at investere, og derfor er jeg også rigtig glad for, at vi fra statslig side med Den Sociale Investeringsfond har givet muligheder for, at kommuner, regioner og private fonde m.v. kan gå sammen om at få tilvejebragt nogle af de her forandringer.
Med de brede aftaler, der er lavet – også om ungeløftet og reformen af beskæftigelsesindsatsen – er vi en række partier, der samtidig har besluttet at bruge Den Sociale Investeringsfond til at investere i beskæftigelsesindsatser, som er målrettet specifikke grupper.
Med ungeløftet er det unge uden uddannelse eller beskæftigelse, og med beskæftigelsesreformen er det unge og seniorer.
For at kunne udmønte de her aftaler i praksis er det nødvendigt at skabe hjemmel til de her formålsspecifikke kapitalindskud, Den Sociale Investeringsfond.
Det er det, der er det primære formål med det her lovforslag.
Men jeg kan høre, at der også er andre ting og andre spørgsmål, som vi samtidig også kigger på – det jo også en del af lovgivningen – og noget af det, som jeg i hvert fald selv synes er vigtigt at få svaret på i den sammenhæng, er jo spørgsmålet om, hvem det er, der fastsætter de årlige temaer.
Der er jo lagt op til her, at ministeren får en bemyndigelse til at fastsætte temaerne.
Det er jo i virkeligheden en stadfæstelse af den praksis, der har været igennem de senere år.
Helt oprindeligt blev loven om DSI oprettet i forbindelse med en satspuljeaftale, men i 2019 ophørte satspuljen, og så var det i stedet for forhandlinger om finansloven, som skulle gøre, at man besluttede sig for en række temaer.
I praksis har det dog været i forbindelse med oversendelse af den årlige redegørelse fra DSI, som har udgjort en anbefaling til os i Folketinget om, hvad det er for nogle temaer, som DSI skal beskæftige sig med.
Hvis vi bare kigger tilbage i marts måned 2025, oversendte jeg som minister, i forbindelse med at der havde været en årsredegørelse i december 2024, der var oversendt til social- og handicapordførerne, en indstilling, som var præcis den samme indstilling som den, fonden havde indstillet, nemlig at vi beholdt de seks temaer, som de havde investeret efter i 2024, og vi indstillede til social- og handicapordførerne om, at vi beholdt de her seks temaer, fordi det var seks overordnede, brede temaer, og fordi det var det, fonden stadig væk mente var relevant at arbejde videre med.
Derfor er de seks temaer, som fonden arbejder med lige nu uændrede for 2024.
Temaerne er: Borgere i risiko for livsstilssygdomme, arbejdsmiljø, udsatte børn og unge, trivsel, om at komme ind på arbejdsmarkedet, og det er et tema om omkring mennesker med handicap.
Som sagt har det været i høring hos social- og handicapordførerne, også om, hvorvidt der var andre forslag.
På den måde håber jeg lidt at kunne afmystificere, hvordan det er sket igennem de senere år.
Men jeg skal selvfølgelig også svare på spørgsmålene skriftligt under udvalgsarbejdet – det gør jeg meget gerne.
Til sidst vil jeg egentlig bare sige, at jeg naturligvis står til rådighed for besvarelse af de spørgsmål, som udvalget måtte ønske at få nærmere belyst under udvalgsbehandlingen.
Tak ordet.